《水龙吟 题吴东壁大洋泛月图》
清代·厉鹗

凭谁画就沧溟，影连南极摇空碧。茫茫何在，云帆吹送，高秋今碧。

蛇种城遥，鳀人国杳，水天无迹。正银涛上涌，冰丸倒射，应笑岸临风帻。

为问乘槎此客。挹长庚、几经沦谪。一官寄耳，乾坤奇处，肯教轻掷。

身到清虚，胸呑云梦，旧闻嫌窄。看蛮童起舞，澄辉零乱，泻莲花白。

作者简介：厉鹗（1692-1752），字太鸿，又字雄飞，号樊榭、南湖花隐等，钱塘（今浙江杭州）人，清代文学家，浙西词派中坚人物。康熙五十九年举人，屡试进士不第。家贫，性孤峭。乾隆初举鸿博，报罢。性耽闻静，爱山水，尤工诗馀，擅南宋诸家之胜。著有《宋诗纪事》、《樊榭山房集》等。